Meer as 100 olifante vrek weens Botswana-droogteArgieffoto Meer as 100 olifante het oor die afgelope twee maande in die noorde van Botswana gevrek weens die voortslepende droogte ook in dié land. Felix Monggae, adjunksekretaris van die land se toerisme-ministerie, het gesê die diere het gevrek ná ŉ uitbreking van antraks (miltsiekte) in Botswana. Dié veroorsakende bakterie is ŉ simptoom van droogte en sal slegs wyk indien dit reën, verduidelik Monggae. Luidens ŉ verklaring kry olifante grond in weens karige weiding. Dit is dán dat hulle aan antraks blootgestel word. Die droogte het ook sy tol in die gebied van die Ngami-meer geëis met 200 seekoeie en sowat 40 000 beeste wat, namate dié meer opdroog, in modder vasgeval en sommige gevrek het. Volgens Monggae word Botswana se reënval tussen Oktober en April voorspel. Dié reëns het egter nog nie gekom nie. Volgens die Suider-Afrikaanse Ontwikkelingsgemeenskap (SAOG) kan die vinger na klimaatsverandering gewys word wat daartoe gelei het dat sentrale en westelike gebiede dié reënseisoen die ergste gaan deurloop onder droogte. “Groot dele van Angola, Botswana, Namibië, Zambië en Zimbabwe het hulle laagste algehele reënval sedert 1981 ontvang,” sê die SAO. Volgens Monggae het een van die land se aantreklikhede, die Okavango-delta, ook reeds opgedroog. In Zimbabwe het meer as 50 olifante al weens die verwoestende droogte gevrek. Altesaam 19 mense is ook in dié land deur olifante doodgetrap namate grootpote op soek na kos deur nedersettings beweeg het. “Ons doen ons bes. Ons het watertenke voorsien in afgeleë plekke … Ons bid vir die reën om vinnig te kom,” sê Monggae.